text: Gadelys på borgernes regning
  31 august 2010 kl. 09.33
  De store budgetbesparelser i Haderslev, får nu kommunen til at tænke i alternative baner.
  Der skal spares millioner i Haderslev. Derfor må kommunalpolitikerne vende hver en krone for at finde frem til besparelserne.
  Et nyt forslag er blevet tilføjet kommunens sparekatalog. Hvis forslaget bliver vedtaget, betyder det, at flere af kommunens borgere skal betale udgifterne for gadelamper. 
  - Hvis det er en offentlig vej, kan man ikke pålægge andre at betale for udgifterne til gadebelysning. Der hvor det gælder, er derimod på private fællesveje, som er koblet på det kommunale net, siger chef for Miljø og Teknik i Haderslev Kommune, Erik Ancker.
  
  Et blandt mange forslag
  Formand for Udvalget for Plan og Miljø, H. P. Geil, kan endnu ikke sige, hvorvidt forslaget bliver realiseret:
  - Kommunale budgetter er ikke raketvidenskab. Forslaget er et blandt mange forslag i vores sparekatalog. Vi ved derfor heller ikke, hvor meget der præcis kan spares ved, at lade borgerne betale for en del af belysningen. 
  Der afholdes møde på torsdag omkring kommunens sparekatalog.
  